רשת ה"צומי" העולמית: תפוז בלוגים-סימן קריאה!
14/08/2012 21:00:12
למייסד פייסבוק משעמם. הוא עשיר כְּקורח, עשיר עד כדי כך שאין לו מה לעשות בכסף, אז הוא מבצע עדכונים ושיפורים מוזרים בפייסבוק, שיפורים מיותרים וממש לא הכרחיים. כל מי שיש לו חשבון פייסבוק נתקל כל שני וחמישי בחידוש זה או אחר ולא יודע כיצד להתמודד אתו.
אלא שצוקרברג אינו מסתפק בזה. השעמום שלו כה גדול שהוא מחליט להיכנס לחשבונות פייסבוק שונים, לקרוא בהם ואז לחסום אותם ללא כל התראה מוקדמת וללא כל סיבה נראית לעין. סתם כי משעמם לו. לך תפנה אליו אחר כך שישחרר את החסימה...
ולא רק בהשבתת חשבונות (כך קוראים לזה) הוא עוסק, הוא אלוף בחסימה מִבקשות חברות בפייסבוק. זו המומחיות שלו, ממש התחביב הגדול ביותר שלו. צוקרברג מצא לו דרך מתוחכמת לחסום מִבקשת חברות: בצדי החשבון הוא משדל אותך להציע חברות למיליון ואחד אנשים, לאחל "מזל טוב" ליום ההולדת של חברים שאינך מכיר בכלל, להצטרף לקבוצות מיותרות ולא ברורות - וכשאתה עושה זאת ומישהו מסרב להצעת החברות - צוקרברג "מביא אותה בהפוכה" וחוסם אותך בטענה שאתה טרול, "מטרידן סדרתי". מתוחכם או לא מתוחכם?
ברי לי שלא צוקרברג בכבודו ובעצמו עושה כל זאת, אלא הגישה הבעייתית שהנהיג אחראית לכך. הוא נוקט גישה דיקטטורית בעליל, חוסם אותך ברגע ללא התראה מוקדמת, ולא נותן לך אפשרות להגיב, לערער או לפנות אליו. מעמידים אותך בפני עובדה מוגמרת. לך תסתדר עם זה עכשיו. אין עם מי לדבר בפייסבוק, בכל משמעויות הביטוי. אתה נחסם ברגע ומשתחרר מהחסימה לאחר שבוע במקרה הטוב, לאחר חודש במקרה הרע ולעולם לא במקרה הנורא מכולם. השלטון הדיקטטורי לא מסתיים בזה. פייסבוק מאלץ אותך לקבל את "ציר הזמן" החדש שלו ומכריח אותך להסתגל לשינויים התכופים בפייסבוק המתרחשים עקב השיעמום הגדול שצוקרברג נתון בו.
ידוע שפייסבוק היא רשת ה"צומי" העולמית. מי שמחפש תשומת לב שלא מקבל בחייו האמתיים פותח חשבון פייסבוק בתקווה להשיג אותה שם. אחרים שאינם מחפשים תשומת לב אלא לפרסם את עצמם (כמוני למשל) נחסמים בשרירות לב ובאטימות נוראית, בדיקטטורה שלא הייתה מביישת שלטונות אפלים וחשוכים בעולם. גם צוקרברג זקוק כנראה לתשומת לב אם מתנהל בצורה מחפירה שכזו. עם כל העושר שלו הוא אדם מסכן בסך־הכול, רחמיי נתונים לו.
אלא מה? שיש אנשים שפייסבוק הוא כל חייהם, לקחתָּ מהם את פייסבוק לקחת מהם חיים. אם אותם אנשים ייחסמו, הם עוד עלולים להזיק לעצמם, והכול בגלל מי? בגלל איזה עשיר מפונק משועמם אחד בשם צוקרברג, שהמציא רשת חברתית מיותרת ומסוכנת בעליל, ועושה בה כבתוך שלו, נוהג בה ברודנות מטופשת.
אם התמזל מזלכם ואתם נמנים עם השפויים היחידים שעוד נותרו שלא פתחו חשבון פייסבוק (יש עוד אנשים שפויים כאלה, מתברר), כל מה שכתבתי כאן כמוהו כסינית בעבורכם, והאמינו לי שזה טוב. אם בכל זאת יש לכם חשבון פייסבוק, מומלץ לכולכם לצאת מדי פעם בפעם להפסקת חיים ולא לחיות חיים וירטואליים בפייסבוק. בין בכפייה בין מרצון - צאו מדי פעם בפעם להפסקת חיים, אין כמו הפוגה מפייסבוק. תראו כמה תועלת תרוויחו מזה, רק טוב יֵצא לכם מזה. באחריות.